Mai 2006

Mai 2006, kroonika

1. mai 

 Ameerika Ühendriikide lennukitootja Boeing teatas, et sõlmis lepingu lennukite varuosi tootva kompanii Aviall ostuks. Tehingu väärtuseks on 1,7 miljardit USA dollarit.
 Ameerika Ühendriikide president George W. Bush ja Venemaa president Vladimir Putin arutasid telefonivestluses Iraani tuumaprogrammi küsimust.
 Puerto Rico valitsus sattus finantskriisi. Rahapuudusel suleti kõik 1600 riiklikku kooli ja 43 valitsusasutust. 100 000 inimest jäi tööta ja 500 000 õpilast saadeti ennetähtaegselt koolivaheajale. Finantskriisi põhjustas asjaolu, et alates aastast 2004 ei ole kuberner ja parlament jõudnud kokkuleppele riiklike kulutuste plaani osas ning eelarve puudujääk on kasvanud 740 miljoni USA dollarini.
 Boliivia president Evo Morales andis välja maipühadekreedi, millega kohustati energiafirmasid müüma oma aktsiate kontrollpakid riigile ja tõsteti maagaasiväljade kasutamise pealt riigile makstavaid tasusid 50 protsendilt 82 protsendile. 
 Indias Jammu ja Kashmiri osariigis tapsid islamiäärmuslased kahes rünnakus kokku 35 hindut. Doda piirkonnas rööviti oma kodudest ja lasti maha 22 inimest, naabruses asuvas Udhampuri piirkonnas 13 inimest.
 Sri Lanka sadamalinnas Trincomalees toimunud miiniplahvatuses sai surma vähemalt 5 inimest. Valitsus süüdistab rünnaku korraldamises relvarühmitust Tamili Tiigrid.
 Nepalis algasid valitsusläbirääkimised parlamendiliikmete ja peaminister Girijā Prasād Koīrālā vahel.
 Iisraeli peaminister Ehud Olmert nimetas ametisse mitu uut valitsuse liiget. Välisminister Tzipi Livni säilitas oma ametikoha ja nimetati ühtlasi asepeaministriks. Shimon Peres asus juhtima Negevi ja Galilea regioonide arendamise eest vastutavat ministeeriumit.
 Afganistanis võtsid Suurbritannia väed Ameerika Ühendriikide armeelt üle turvalisuse tagamise Helmandi provintsis. Kokku saadavad britid piirkonda umbes 3000 sõdurit.

2. mai 

 Itaalia peaminister Silvio Berlusconi esitas president Carlo Azeglio Ciampile avalduse ametist lahkumiseks. President palus tal edasi jääda peaministri kohusetäitjaks, sest ei soovi oma peatselt lõppeva ametiaja kestel enam ise uut peaministrit nimetada.
 Austria president Heinz Fischer kohtus Bukarestis Rumeenia presidendi Traian Băsescuga. Ta kinnitas Austria toetust Rumeenia ja Bulgaaria ühinemisele Euroopa Liiduga aastal 2007.
 Hongkongi roomakatoliku kardinal Joseph Zen kutsus Vatikani üles lõpetama läbirääkimised Hiina Rahvavabariigi valitsusega, kuna valitsusele alluv Hiina Katoliku Kirik jätkab paavsti loata piiskoppide pühitsemist.
 Nepalis astus ametisse peaminister Girija Prasad Koirala valitsus. Peaminister täidab selles ise ka kaitseministri kohuseid, välisministriks nimetati Khadga Prasad Oli ja siseministriks Krishna Prasad Sitaula.
 Sri Lankal Jaffna linnas rünnati tamili ajalehe Uthayan toimetust. Maha lasti kaks ajalehe töötajat, üks sai raskelt haavata.
 Iraagi pealinnas Bagdadis hukkus kahes pommiplahvatuses kolm inimest. Lisaks hukkus Bagdadist lõuna pool teeäärse pommi plahvatamisel ka üks Ameerika Ühendriikide sõdur.
 Bagdadis süttis põlema Iraagi naftaministeeriumi teine ja kolmas korrus. Mitmed kabinetid said tulekahjus kannatada, kuid töötajad pääsesid vigastusteta.
 Iraagis vabastati sakslased Thomas Nitzschke ja Rene Bräunlich, kes olid röövitud islamiäärmuslaste poolt 24. jaanuaril 2006. 
 Gaza tsooni põhjaosas toimus Palestiina Omavalitsuse julgeolekujõudude baasis plahvatus, kus hukkus kaks ja sai vigastada kolm inimest.

3. mai 

 Euroopa Liit katkestas liitumisläbirääkimised Serbia ja Montenegroga, kuna riigi valitsus ei suutnud tähtajaks tabada ja rahvusvahelisele sõjakuritegude tribunalile üle anda kindral Ratko Mladićit. Euroopa Komisjoni otsuse järel astus ametist tagasi Serbia pealäbirääkija, asepeaminister Miroljub Labus.
Armavia lend 967: öösel kukkus Venemaal Sotši lähistel Musta merre Armeenia lennukompaniile Armavia kuulunud reisilennuk Airbus A320 113 inimesega pardal. Kõik lennukis olnud inimesed said surma.
 Itaaliale kuuluvale Lampedusa saarele saabus kalalaevaga umbes 500 illegaalset emigranti Aafrikast.
 Ameerika Ühendriikide tervishoiuorganisatsioonid ning juhtivad karastusjookide tootjad Cadbury Schweppes, Coca-Cola Company ja PepsiCo jõudsid kokkuleppele, et koolides lõpetatakse suure kalorsusega gaseeritud karastusjookide müük.
 Ameerika Ühendriikides New Yorgis Sotheby oksjonil müüdi anonüümsele ostjale Pablo Picasso 1941. aasta maal, mis kujutab kunstniku armukest Dora Maari koos kassiga. Teose hinnaks kujunes 95,2 miljonit USA dollarit.
 Peruu keskvalimiskomisjon jõudis otsusele, et presidendivalimiste teises voorus 4. juunil lähevad valimisvõitlusse vasakpoolne rahvuslane Ollanta Humala Tasso ja riigi endine president, samuti vasakpoolne Alan García Pérez.
 Hiina Katoliku Kirik jätkas Vatikani loata piiskoppide pühitsemist, seades Anhui provintsis ametisse isa Liu Xinhongi.
 Iraagi pealinna Bagdadi Shaabi linnaosast leiti 14 mahalastud mehe surnukehad. 
 Iraagis Al-Fallūjah' linnas tappis enesetaputerrorist politseijaoskonna juures 15 inimest.
 Indoneesia pealinnas Jakartas kasutas politsei vägivaldseks muutunud meeleavaldajate vastu pisargaasi ja veekahureid. 20 000 inimest avaldasid meelt riigi parlamendi ees plaanitavate tööseaduse muudatuste vastu, mis piiravad tööliste streigiõigust.
 India suurima opositsioonierakonna Bharatiya Janata Partei (BJP) esimees Pramod Mahajan suri 22. aprillil saadud haavadesse. Parteijuhti tulistas perekondlikel motiividel tema noorem vend.
 Jaapanis Tajima lennuväljal kukkus alla ja plahvatas väikelennuk. Pardal olnud mõlemad meeskonnaliikmed said surma.
 Tonga saari tabas 8-magnituudine maavärin. Nii materiaalsed kahjustused kui ka inimeste vigastused olid minimaalsed. Algul kardeti, et maavärina tagajärjel tekkiv hiidlaine võib tabada ka Fidžit, kuid see kartus osutus alusetuks.
 Tšaadis toimus presidendivalimiste esimene voor. President Idriss Déby kogus 77,5% häältest, ühtegi tema vastaskandidaati ei toetanud üle 10% valijatest. Mõned opositsioonijõud ja roomakatoliku kirik kutsusid üles valimisi boikoteerima.

4. mai 

 Paljudes Suurbritannia omavalitsustes toimusid kohalikud valimised. Inimesed käisid valimiskastide juures Londoni 32 linnaosas, 36 linnas ja 88 piirkonnas. 4 linnas valiti ka linnapead. Leiboristlik Partei sai lüüa, kaotades senisest esindatusest üle 250 koha – enamus neist kohtadest läks Konservatiivsele Parteile. Oma saadikute arvu omavalitsustes kahekordistas ka rahvuslaste huve esindav immigratsioonivastane Briti Rahvuslik Partei.
 Leedu pealinnas Vilniuses algas Läänemere ja Musta mere riikide juhtide tippkohtumine. Üritusel osales ka Ameerika Ühendriikide asepresident Dick Cheney, kes kritiseeris oma sõnavõtus demokraatia arengut Venemaal ja Vene valitsuse energiapoliitikat.
 Vatikan ekskommunikeeris hiina piiskopid Liu Xinhongi ja Ma Yinglingi, kelle Hiina Katoliku Kirik ilma paavsti loata ametisse pühitses.
 Kohtusid Boliivia president Evo Morales, Argentina president Néstor Kirchner, Brasiilia president Luiz Inácio Lula da Silva ja Venezuela president Hugo Chávez, et arutada Boliivia tegevust energiasektori taasriigistamisel. Otsustati aktsepteerida Boliivia valitsuse samme, kuid jätkata läbirääkimisi hindade kujundamise ja välisinvesteeringute küsimustes.
 Brasiilia energiafirma Petrobras teatas, et peatab vastusena Boliivia otsusele energiamajandus riigistada kõik investeeringud Boliivia energiaprojektidesse.
 Iisraelis astus ametisse peaminister Ehud Olmerti uus koalitsioonivalitsus, kuhu kuuluvad parteide Kadima, Shas, Gil – Iisraeli Pensionärid Knessetisse ja Iisraeli Tööpartei liikmed. 
 Iraagi pealinnas õhkis enesetaputerrorist pommi kohtuhoone ette pargitud politseimasinate juures. Rünnakus sai surma 9 ja vigastada 46 inimest. Politseinikke sai vigastada kaks, kõik ülejäänud ohvrid olid tsiviilisikud.
 Nepali maoistlikud mässulised nõustusid uue valitsuse ettepanekuga kuulutada välja relvarahu ja alustada läbirääkimisi.
 Saalomoni Saarte parlament valis riigi uueks peaministriks senise opositsioonijuhi Manasseh Sogavare, kes ka samal päeval ametisse vannutati.
 Malawis toimus pidulik tseremoonia, millega Blantyre' linna Mosambiigiga ühendavale maanteele anti Zimbabwe presidendi Robert Mugabe nimi. Üritusel osales ka president Mugabe ise. Euroopa Liit ja Aafrika inimõiguste organisatsioonid kritiseerisid Malawi valitsuse otsust teravalt, kuna peavad Mugabet diktaatoriks.
 Eesti valitsus lükkas tagasi Isamaaliidu parlamendifraktsiooni poolt esitatud erakonnaseaduse muutmise seaduse eelnõu, mis oleks aastast 2008 keelanud riigiametnikel poliitilistesse parteidesse kuulumise.
 Eestis Tallinnas kogunenud Isamaaliidu volikogu kiitis heaks ühinemislepingu erakonnaga Res Publica ja pakkus ühinenud partei uueks nimeks Isamaa ja Res Publica Liit.

5. mai 

 Suurbritannia peaminister Tony Blair tegi muudatusi valitsuse koosseisus. Oma koha kaotas siseminister Charles Clarke, tema asemele nimetati senine kaitseminister John Reid. Uueks välisministriks sai Jack Straw asemel Margaret Beckett, kaubandusminister Alan Johnson taandati haridusministri ametikohale. Valitsusremondi üheks põhjuseks oli valitseva Leiboristliku Partei kaotus 4. mail toimunud kohalikel valimistel.
 Rumeenia lääneosas evakueeriti mudalaviinide ohu tõttu oma kodudest sajad inimesed. Secuiri ja Rosia de Amardia külades sai mudalaviinides kannatada üle 400 elamu.
 Ameerika Ühendriikide president George W. Bush teatas pressikonverentsil Luure Keskagentuuri (CIA) direktori Porter Gossi ametist lahkumisest. 
 Brasiilia avas Rio de Janeiro lähistel asuvas Resende tuumaelektrijaamas uraani rikastamise keskuse.
 Palestiina president Maḥmūd ʿAbbās helistas Iisraeli peaministrile Ehud Olmertile ja palus tal taasalustada rahukõnelusi Palestiina esindajatega.
 Iisrael korraldas õhurünnaku Gaza tsoonile. Gaza linnas tegutsevate islamiäärmuslaste vastu suunatud rünnakus hukkus 5 inimest.
 20 kilomeetrit Afganistani pealinnast Kabulist lõuna pool sõitis Itaalia rahuvalvajate konvoi pommi otsa. Hukkus 2 ja sai vigastada 4 sõdurit.
 Õhtul kukkus Afganistanis As‘adābādi linna lähistel teadmata põhjustel alla Ameerika Ühendriikide sõjaväe helikopter. Hukkus 10 USA sõdurit.
 Iraagis rünnati lõhkekehaga 7 soomusmasinast koosnevat liitlasvägede kolonni, kuhu kuulus ka Eesti kergejalaväerühma ESTPLA-12 soomustatud veoauto. Rünnakus keegi kannatada ei saanud.
 Ida-Timori pealinna Dili elanikud lahkusid massiliselt oma kodudest, kartes uute vägivaldsete kokkupõrgete puhkemist politsei ja endiste sõdurite vahel.
 Sudaanis Dārfūri regioonis tegutsev peamine relvarühmitus Sudaani Vabastusarmee teatas, et allkirjastab Aafrika Liiga poolt koostatud rahulepingu. Teine suurem relvarühmitus Õiglus- ja Võrdsusliikumine lükkas rahulepingu tagasi, seega jäi püsima oht Dārfūri konflikti jätkumiseks.

6. mai 

 ÜRO hädaabi koordinaator Jan Egeland alustas viiepäevast visiiti Sudaanis, et hinnata hetkeolukorda Dārfūri regioonis.
 Mehhiko San Luis Potosí osariigis toimus raske bussiõnnetus. Bussil purunes täiskiirusel sõites üks rehvidest ja ta kihutas vastu mäge. Surma sai 24 inimest.
 Singapuris toimusid parlamendivalimised. Edu saatis peaminister Lee Hsien Loongi valitsevat Rahvaaktsiooni Parteid, mis võitis 82 kohta 84-kohalises parlamendis.
 Palestiinas Hebroni linnas ründasid äärmuslastest juudi asunikud palestiinlastest koolilapsi. Rünnakus sai viga 4 õpilast ja neid saatnud Iisraeli sõdur.
 Iraagis al-Başrah' linna kohal sai raketitabamuse Suurbritannia sõjaväe helikopter ja kukkus kahekorruselisesse majja. 5 helikopteri pardal olnud sõdurit said surma.
 Pakistanis Quetta linnas lasti maha islamiliikumise Ţālebāni endine kõrge ametnik Helmandi provintsis, mulla Samad Barakzai. 
 Fidžil algasid parlamendivalimised.
 Egiptuse pealinna Kairot tabas tugev liivatorm.
 Tšaadi idaosas Abache linnas tulistas relvastatud isik 37-aastast UNICEFi naistöötajat ja haavas teda käest.
 Eestis Pärnus toimus erakonna Ühendus Vabariigi Eest – Res Publica volikogu, kus kiideti heaks Isamaaliidu ja Res Publica liitumisel tekkiva ühenderakonna põhikiri, programmilised alused ja ühinemisleping.

7. mai 

 Saksamaal Tüüringis toimusid kohalike omavalitsuste valimised. Kuigi mõlemad valitsevad erakonnad – Sotsiaaldemokraatlik Partei (SPD) ja Kristlik-Demokraatlik Liit (CDU) – kaotasid kohti, said 41,4% häältega parima tulemuse kristlikud demokraadid. Sotsiaaldemokraadid kogusid 25,7% ja Vasakpartei 17,8% häältest. Väga edukaks osutusid sõltumatud üksikkandidaadid.
 Ameerika Ühendriikide asepresident Dick Cheney lõpetas visiidi Euroopa postsotsialistlikes riikides, kohtudes Zagrebis Horvaatia, Albaania ja Makedoonia valitsusjuhtidega. Kohtumisel avaldas ta tunnustust nende riikide püüdlustele liituda NATO ja Euroopa Liiduga.
 Iraan hoiatas, et rahvusvaheliste sanktsioonide kehtestamisel võib ta ühepoolselt taganeda tuumarelvade leviku piiramise leppest. Mitmed ÜRO Julgeolekunõukogu liikmed kahtlustavad Iraani tuumarelvastuse arendamises ja soovivad rakendada riigi vastu majandussanktsioone.
 Iraagi pealinnas Bagdadis plahvatas varahommikul kaks autopommi. Plahvatustes sai surma vähemalt 9 ja vigastada 15 inimest.
 Iraagis Karbalā linnas kubernerkonna valitsuse hoone lähedal plahvatanud autopomm tappis vähemalt 5 ja vigastas 18 inimest.
 Somaalia pealinnas Muqdishos puhkesid kokkupõrked rivaalitsevate relvarühmituste vahel. Vähemalt 15 inimest said surma, sajad põgenesid kodudest.

8. mai 

 Itaalia parlamendis toimus presidendivalimiste esimene voor. Valitsev vasaktsentristlik blokk esitas presidendikandidaadiks 80-aastase endise kommunisti Giorgio Napolitano. Peaminister Silvio Berlusconi juhitav paremjõudude blokk pakkus kandidaadina välja endise ajakirjaniku Gianni Letta. Kumbki kandidaat ei kogunud vajalikku hulka hääli.
 Ameerika Ühendriikide president George W. Bush nimetas Luure Keskagentuuri (CIA) direktori kandidaadiks õhuvägede erukindrali Michael Haydeni, kes on varem töötanud Riikliku Julgeoleku Agentuuri (NSA) juhina.
 Costa Ricas vannutati ametisse president Óscar Arias Sánchez. Esimeseks asepresidendiks nimetati Laura Chinchilla ja välisministriks Bruno Stagno.
 Venezuela president Hugo Chávez teatas oma iganädalases teleesinemises, et välismaistele omanikele kuuluvate naftafirmade maksukoormust tõstetakse 17 protsendilt 33 protsendile.
 Austraalia peaminister John Howard teatas, et tema valitsus on otsustanud juulis 2006 saata Iraaki täiendavalt 240 sõdurit, kes hakkavad tegelema turvalisuse tagamise ja ülesehitustööga.
 Tai konstitutsioonikohus otsustas, et 2. aprillil 2006 toimunud üldvalimised olid kehtetud ja tuleb korraldada uued valimised.
 Tai kuurortlinnas Phatthayas toimus öösel ööklubi põleng. Tulekahjus sai surma 8 ja vigastada üle 50 inimese.
 Palestiinas Gaza tsoonis toimusid kokkupõrked liikumiste Fataḩ ja Ḩamās relvastatud toetajate vahel. Surma sai 1 Ḩamāsi ja 2 Fataḩi võitlejat.
 Iraagi pealinnas Bagdadis plahvatas kohtumaja lähistel autopomm. Vähemalt 5 inimest sai surma ja 10 vigastada.
 Lõuna-Aafrika Vabariigis mõistis Johannesburgi kohus õigeks riigi ekspresidendi Jacob Zuma, keda süüdistati 31-aastase naissoost perekonnatuttava vägistamises novembris 2005.

9. mai 

 ÜRO, Euroopa Liit, Venemaa ja Ameerika Ühendriigid jõudsid kokkuleppele rahalise abi andmises finantskriisis vaevlevale Palestiina Omavalitsusele. Ajutine kava kolmeks kuuks näeb ette Omavalitsuse töötajatele saamata palkade väljamaksmise, minnes mööda valitseva islamiliikumise Ḩamās kontrollitavatest ametlikest rahajagamissüsteemidest.
 ÜRO peakorteris New Yorgis toimusid ÜRO Inimõiguste Nõukogu liikmete valimised. Inimõiguste komisjoni asemel loodud organisse valiti esindajad 47 riigist, sealhulgas ka inimõiguste rikkumistes süüdistatavast Kuubast, Hiinast ja Pakistanist.
 Itaalia parlamendis toimus presidendivalimiste teine voor. President jäi opositsiooni ja koalitsiooni erimeelsuste tõttu ka sellel korral valimata.
 Šveitsi pangandusgrupp UBS teatas, et ostab Brasiilia investeerimispanga Banco Pactual. Tehingu väärtuseks on umbes 2,5 miljardit USA dollarit, millest 1 miljard tasutakse kohe ja ülejäänud osa 5 aasta jooksul vastavalt panga tulemusnäitajatele.
 Palestiinas Gaza tsoonis jätkusid kokkupõrked liikumiste Fataḩ ja Ḩamās relvastatud toetajate vahel. 9 inimest, sealhulgas 4 teismelist kooliõpilast, sai vigastada.
 Iraagi põhjaosas Talafari linnas sai turuplatsil toimunud autopommi plahvatuses surma vähemalt 17 ja vigastada 35 inimest.
 Tai Ülemkohtu, Halduskohtu ja Konstitutsioonikohtu liikmed kogunevad erakorralisele nõupidamisele, et paika panna kordusvalimiste ajakava.
 India ja Ameerika Ühendriikide kosmoseagentuuride juhid allkirjastasid Bangalore'is koostöökokkuleppe, mille raames hakatakse ühiselt läbi viima ekspeditsioone Kuule.
 Egiptuse politsei teadetel tapsid nad tulevahetuses Siinai poolsaarel tegutseva äärmusliku islamiliikumise liidri Nasser Khamis al-Mallahi, kes oli vastutav 24. aprillil 2006 Dahabi turismikülas korraldatud pommirünnakute eest.
 Vaiksel ookeanil umbes 550 kilomeetrit Mindanaost idas tekkis taifuun Chanchu.
 Eestis ratifitseeris Riigikogu häältega 73:1 Euroopa Liidu põhiseadusliku lepingu. Ainsana hääletas vastu Reformierakonna liige Igor Gräzin.

10. mai 

 Euroopa Komisjon avas uue tervishoiuportaali health.europa.eu, mille eesmärk on pakkuda Euroopa Liidu elanikele usaldusväärset teavet tervishoiu, elustiili ja keskkonna kohta. Avamise ajal ainult ingliskeelne olnud portaal tõlgitakse edaspidi 20 Euroopa keelde.
 Venemaa president Vladimir Putin tõi oma seitsmendas aastakõnes riigi suurima probleemina välja rahvastiku kahanemise ja tutvustas 10-aastast riiklikku programmi olukorra parandamiseks.
 Itaalia parlament valis presidendivalimiste neljandas voorus 543 poolthäälega riigi uueks presidendiks vasakbloki kandidaadi, 80-aastase endise kommunisti Giorgio Napolitano.
 Puerto Rico valitsus ja parlament jõudsid kokkuleppele finantskriisi leevendamise meetmete osas. 740 miljoni USA dollari suurune laen peaks võimaldama taastada riigiasutuste ja koolide töö 15. mail 2006.
 Iisraeli välisminister Tzipi Livni teatas Iisraeli valitsuse nõustumisest 9. mail ÜRO, Euroopa Liidu, Venemaa ja USA vahel kokku lepitud Palestiina kriisiabi plaaniga.
 Somaalia pealinnas Muqdishos neli päeva relvavõitlust pidanud rühmitused kuulutasid välja vaherahu, kuid see katkes juba samal päeval. Kokkupõrgetes oli vaherahu sõlmimise ajaks hukkunud vähemalt 75 inimest, valdavalt tsiviilisikud.
 Eesti kaitseministeeriumi büroojuhataja Aart Nõmme eramusse murti sisse. Varastati muuhulgas ministeeriumile kuuluv sülearvuti.

11. mai 

 ÜRO ja Põhja-Korea võimud jõudsid kokkuleppele toiduabi taastamises toiduainenappuses vaevlevale riigile. Toiduabi andmine Põhja-Koreale lõpetati 2005. aasta lõpus kui riigi võimud teatasid, et selle järele puudub vajadus.
 Suurbritannia troonipärija Charles Mountbatten-Windsor saabus visiidile Kreekasse, et külastada õigeusu kloostrikompleksi Athose mäel.
 Saksamaa sporditarvete tootja adidas-Salomon AG osanikud otsustasid muuta firma nime tagasi adidas AG-ks. Otsuse tulenes Salomoni tootmisüksuse ja kaubamärgi müügist Soome firmale Amer Sports mais 2005.
 Venemaa Föderatsiooni Tšetšeeni Vabariigi Gudermessi rajoonis ründasid relvastatud isikud öösel granaatide ja pommidega raudteejaama, kus toimus kütuse ümberlaadimine autodelt rongidele. Rünnakus hävines 5 tsisternautot ja sai kannatada 6 raudteevagunit.
 Vene–Jaapani reostustõrje õppustel Sahhalini saare lähistel plahvatas Vene amfiibhelikopteri Mi-14 mootor. Kopter uppus, piloot sai surma ja 12 meeskonnaliiget vigastada.
 Colombia konstitutsioonikohus legaliseeris osaliselt abordi. Naistel on edaspidi õigus teha aborti, kui rasedus kujutab ohtu ema tervisele, on vägistamise või intsesti tagajärg.
 Pakistanis Quetta linnas toimus terrorivastase väljaõppe andmisele spetsialiseerunud politseikoolis viis pommiplahvatust. Pommid olid paigutatud õppeasutuse lasketiiru, vähemalt 6 politseinikku sai plahvatuses surma ja 9 vigastada.
 India viies osariigis toimusid kohalikud valimised. Lääne-Bengalis ja Keralas saavutas valimisvõidu India (Marksistlik) Kommunistlik Partei (CPI-M, Communist Party of India – Marxist). Valitsev Kongressipartei (The Congress Party) sai valimisvõidu Pondicherry liiduterritooriumil ja Assamis. Tamil Nadu osariigis võitis valimised Kongressipartei liitlane Draviidi Rahvapartei (DMK, Dravida Munnetra Kazagham).
 Sri Lanka põhjaranniku lähistel ründasid rühmituse Tamili Tiigrid liikmed lõhkeainetega täidetud mootorpaatidega riigi mereväe kiirrünnakulaeva. Laev uputati, hukkus 17 Sri Lanka mereväelast ja umbes 30 rünnakus osalenud tamili enesetaputerroristi.
 Filipiinidel Bataani provintsi rannikul toimus naftatankeril plahvatus. Laeval plahvatuse ajal kütuselasti ei olnud, vigastada sai 2 meeskonnaliiget.
 Eesti 2006. aasta presidendivalimised: viis Riigikogus esindatud erakonda jõudsid kokkuleppele ühiste presidendikandidaatide osas, valides senise 15 kandidaadi seast välja 7. Ühiste kandidaatidena jätkasid Jaak Aaviksoo, Enn Eesmaa, Ene Ergma, Toomas Hendrik Ilves, Jaan Manitski, Aadu Must ja Paul-Eerik Rummo.

12. mai 

 Austria pealinnas Viinis lõppes Euroopa Liidu ja Ladina-Ameerika maade tippkohtumine. Jõuti kokkuleppele tihedamate sidemete arendamiseks kahe maailmajao vahel ja Kesk-Ameerika riigid nõustusid alustama Euroopa Liiduga kaubandusläbirääkimisi.
 Nepalis arreteeriti kuningas Gyanendra juhitud eelmise valitsuse 5 ministrit, sealhulgas sise-, välis- ja infominister. Ametist kõrvaldati ka 3 kõrget politseiametnikku. Kõiki süüdistatakse võimu kuritarvitamises.
 Fidžil algas kohtuprotsess endise peaministri Sitiveni Rabuka üle, keda süüdistatakse sõjaväelaste mässu organiseerimises novembris 2000.
 Etioopia pealinnas Addis Abebas toimus avalikes kohtades 9 pommiplahvatust. Vähemalt 4 inimest sai surma ja 40 vigastada.
 Uganda pealinnas Kampalas toimus veebruaris 2006 presidendivalimised võitnud Yoweri Museveni ametisse seadmise tseremoonia. Museveni on riiki juhtinud aastast 1986.
 Nigeeria suurima linna Lagose läheduses toimunud naftajuhtme plahvatuses hukkus üle 150 inimese. Arvatavasti põhjustas õnnetuse katse torust naftat varastada.
 Justin Gatlin jooksis Katari pealinnas Ad-Dawḩah's 100 m jooksus välja aja 9,766, mille IAAF 16. mail 2006 kuulutas maailmarekordi 9,77 kordamiseks.

13. mai 

 Brasiilia São Paulo linnas ja osariigis panid kuritegeliku rühmituse PCC liikmed öösel toime 55 rünnakut kohaliku politsei vastu. 30 inimest, sealhulgas 19 politseinikku ja 6 kurjategijat, said surma.
 Peale rünnakuid politsei vastu puhkesid Brasiilia São Paulo osariigi 18 vanglas ulatuslikud rahutused, mille organiseeris võimude teatel samuti kuritegelik grupeering PCC.
 Austraalia peaminister John Howard alustas ametlikku visiiti Ameerika Ühendriikides ja Kanadas.
 Fidžil lõppesid nädal aega kestnud parlamendivalimised. Võitjaks tunnistati peaminister Laisenia Qarase valitsev Ühendatud Fidži Partei, mis kindlustas endale 71-kohalises parlamendis 36 kohta. Teiseks jäi Fidži Tööpartei 31 kohaga. Kokku osales valimistel 87,7% hääleõiguslikest kodanikest.
 Indoneesias alustati Merapi vulkaani aktiviseerumise tõttu inimeste massilist evakueerimist Jaava saare keskosast.
 Iraagis Al-Başrah' linna lähistel maanteel toimunud pommiplahvatuses sai surma 2 Suurbritannia sõdurit.
 Eestis Tartumaal süttis Sangla turbaraba. Põleng saadi kontrolli alla pühapäeva, 14. mai hommikuks.

14. mai 

 Saksamaa Sotsiaaldemokraatlik Partei valis Berliinis erakonna uueks esimeheks 57-aastase Rheinland-Pfalzi liidumaa peaministri Kurt Becki.
 Poola pealinnas Varssavis arreteeris politsei 231 jalgpallihuligaani, kes tähistasid märatsemise ja katsetega alkoholipoodi röövida Varssavi Legia meeskonna võitu Poola rahvusliigas. Kokkupõrgetes osales 1500 politseinikku ja 7000 jalgpallihuvilist. 
 Suurbritannia pealinnas Londonis kohtusid Pakistani endised peaministrid Benazir Bhutto ja Nawaz Sharif, et koordineerida oma tegevust Pakistanis valitseva sõjaväelise režiimi vastu.
 Prantsusmaal ametlikul visiidil viibiv Boliivia president Evo Morales kohtus Pariisi linnapea Bertrand Delanoe'ga. Kohtumisel lubas linnapea toetust Boliivia El Alto linna veemajandusprojektile.
 Venezuela president Hugo Chávez saabus eravisiidile Suurbritanniasse, kus ta kohtus Londoni linnapea Ken Livingstone'iga.
 Haitil vannutati ametisse president René Préval.
 Hiinas Fujiani provintsis pühitses Hiina Katoliku Kirik paavsti loata piiskopiks isa Zhan Silu.
 Taiwani linnades osales 5000 inimest demonstratsioonides, millega nõuti Taiwani iseseisvuse ametlikku väljakuulutamist.
 Iraagi pealinna Bagdadi lennujaama parklas panid enesetaputerroristid toime 2 pommirünnakut; hukkus 14 inimest. Lisaks plahvatas Bagdadi eri piirkondades veel 6 pommi; hukkus 12 inimest. Vigastada on saanud vähemalt 70 inimest.
 Pakistani idaosas asuvas Pandžabi provintsis põrkas kokku 3 reisibussi. Õnnetuses hukkus 13 ja sai vigastada 24 inimest.
 Nigeeria naftatööstuse keskuses Port Harcourtis tapeti 6 politseinikku. Ükski rühmitus teo eest vastutust ei võtnud.
 2006. aasta Komooride presidendivalimised: toimus üleriiklik hääletusvoor. Valimised võitis 58,02% häältega ärimees ja islamivaimulik Ahmed Abdallah Mohamed Sambi. Kokku osales valimistel 57,3% hääleõiguslikest kodanikest.
 Tallinnas Estonia kontserdisaalis kuulutas Eesti Naisliit keeleteadlase Eevi Rossi aasta emaks. Aasta ema autasustas ja õnnitles ka president Arnold Rüütel.

15. mai 

 Itaalias vannutati ametisse riigi uus president Giorgio Napolitano.
 Venemaal Sotšis kohtusid Venemaa president Vladimir Putin ja Palestiina Omavalitsuse president Maḥmūd ʿAbbās. Keskseks teemaks oli Venemaa majandusabi rahalistes raskustes vaevlevale Palestiina valitsusele.
 Venemaa pealinnas Moskvas algas esimene Euroopa ja Kesk-Aasia AIDSi konverents, kus osalevad sajad aktivistid, riigiametnikud ja tervishoiutöötajad.
 Algas Vene vägede väljaviimine Gruusiast. Ahhalkhalakhi sõjaväebaasist lahkus rongiga esimene ešelon sõdureid.
 Ameerika Ühendriikide president George W. Bush lubas oma teleesinemises tõhustada võitlust illegaalse immigratsiooni vastu, paigutades muuhulgas piirile Mehhikoga täiendavalt 6000 piirivalvurit.
 Brasiilia São Paulo osariigis lõppesid 13. mail 2006 alanud rahutused. 70 vanglat haaranud organiseeritud vägivallalaines hukkus 81 inimest.
 Iraagi pealinna Bagdadi saabus visiidile Iraani välisminister Manouchehr Mottaki. 
 Lõuna-Aafrika Vabariigi valitsev partei Aafrika Rahvuskongress (ANC) nimetas vägistamissüüdistustes õigeks mõistetud Jacob Zuma uuesti partei aseesimeheks.
 USA kehtestas Venezuela suhtes relvamüügikeelu.
 47-aastane jalutu austraallane Mark Inglis jõudis Džomolungma tippu.  
 Eesti välisminister Urmas Paet kohtus Brüsselis Araabia Ühendemiraatide välisministri šeik Abdullah Bin Zayed Al-Nahyaniga. 
 Eestis seati ametisse Tallinna Ülikooli uus rektor Rein Raud.

16. mai 

 ÜRO peasekretär Kofi Annan alustas 4-päevast visiiti Jaapanis, mille raames ta kohtub Jaapani peaministri Junichiro Koizumi ja keiser Akihitoga ning arutab Iraani ja Põhja-Korea tuumaküsimust.
 Euroopa Komisjon kiitis ametlikult heaks Sloveenia taotluse võtta 1. jaanuarist 2007 käibele euro, kuid lükkas liialt kõrge inflatsiooni taseme tõttu tagasi Leedu samasisulise taotluse.
 Hollandis astus ametist tagasi somaali päritolu parlamendisaadik Ayaan Hirsi Ali, kuna selgus, et ta oli 1992. aastal asüüli taotlemisel esitanud valeandmeid.
 Palestiina Omavalitsuse president Maḥmūd ʿAbbās esines Euroopa Parlamendis üleskutsega Euroopa Liidule taastada humanitaarabi Palestiinale, mis katkestati äärmusliku islamiliikumise Ḩamās võimuletuleku järel.
 Iraagi pealinna Bagdadi kirdeosas ründasid relvastatud isikud parklat ja lasid õhku sinna pargitud kütuseveoki. Rünnakus hukkus vähemalt 18 ja sai vigastada 37 inimest.
 Pakistan hõimualadel Waziristanis hukkus islamivõitlejate ja riigi julgeolekujõudude kokkupõrgetes 8 inimest: 7 mässulist ja 1 sõdur. Varem lasid relvastatud isikud samas piirkonnas maha veel 2 politseinikku.
 Vietnami peaminister Phan Văn Khải teatas oma tagasiastumisest, nimetades oma järeltulijaks senise asepeaministri, 56-aastase Nguyễn Tấn Dũngi. Uus peaminister kinnitatakse ametisse mai lõpus toimuval Rahvusassamblee IX kongressil.
 Hiinas tähistati kultuurirevolutsiooni alguse 40. aastapäeva. 
 Tartu Ülikooli Arstiteaduskogu valimiskogu valis Toomas Asseri kolmandaks ametiajaks dekaaniks.

17. mai 

 Itaalias astus ametisse peaminister Romano Prodi valitsus. Välisministriks nimetati Massimo D'Alema, siseministriks Giuliano Amato ja majandusministriks Tommaso Padoa-Schioppa.
 Prantsusmaa parlamendi alamkoda kiitis õhtul häälte vahekorraga 367:174 heaks uue immigratsiooniseaduse, mis näeb ette, et immigratsiooniametnikel on väljastpoolt Euroopa Liitu saabunud immigrantidest riiki lubada ainult väga kõrge kvalifikatsiooniga isikuid. Seadus nõuab ka ülemkoja heakskiitu.
 Haiti president René Préval nimetas peaministriks Jacques-Édouard Alexise.
 Afganistanis Helmandi provintsis Musa Qala linnas mitu tundi kestnud lahing valitsusvägede ja Ţālibāni mässuliste vahel. Vähemalt 13 politseinikku sai surma ja seitse haavata. Ţālibāni poolel sai surma vähemalt 40 inimest, kusjuures 10 surnukeha jäeti maha. 
 Eesti Riigikogu jättis häälte vahekorraga vastu võtmata valitsuse algatatud nn Delfi eelnõu. Poolt- ja vastuhäälte vahekord oli 50:20.  
 Eesti pealinna Tallinna Rahumäe kalmistul avati Gunnar Grapsi mälestuskivi.

18. mai 

 Sloveenia pealinnas Ljubljanas kohtusid Sloveenia peaminister Janez Janša ja Vene kütusekompanii Lukoil president Vagit Alekperov. Kohtumisel kinnitas Alekperov Lukoili huvi naftatöötlemisettevõtte Nafta Lendava omandamise vastu ning rõhutas vajadust strateegiliseks koostööks sadamahaldusfirmaga Luka Koper ja kütusejaemüügifirmaga Petrol.
 USAs Guantanamo Bay vangilaagris leidsid vangivalvurid õhtul 4. laagrist kinnipeetava, kes näiliselt valmistus end voodilinaga üles pooma. Ruumi, mille põranda olid kinnipeetavad väljaheidete ja seebiveega libedaks teinud, sisenes kümme kiirreageerimisüksuse liiget. Kinnipeetavad ründasid neid žiletiterade, metallitükkide ja elektripirnitükkidega. Mõne aja pärast suruti rünnak pisargaasi ja kummikuulide abil maha. Kokkupõrkes sai viga kuus vangi.
 Kanada parlament pikendas napi häälteenamusega Kanada missiooni Afganistanis, mille algne lõppemisaeg oli 2007. aasta algus, 2009. aastani.   
 Öösel ründasid Afganistani sissid liitlasvägede varustust Qandahārist Helmandi vedavat konvoid. Kaks Eesti soomukit Pasi muutusid kasutuskõlbmatuks.  
 Afganistanis Qandahāri provintsis ründasid valitsusväed ja Kanada üksused Briti kopterite ja Kanada suurtükiväe toetusel mošeed, kuhu olid kogunenud Ţālibāni mässulised. Lahingus sai surma Kanada naissõjaväelane Nichola Goddard. 18 Ţālibāni võitlejat sai surma, 35 võeti vangi.
 Taifuun Chanchu tabas kell 2.15 kohaliku aja järgi Hiina kagurannikut. Hukkus vähemalt 16 inimest. Kaheksa inimest, sealhulgas kaks last hukkus Guangdongis maalihke tõttu kokku varisenud kodus. Kaheksa inimest hukkus Fujiani provintsis.  
 Endine El Salvadori president Francisco Flores andis Chicagos Mart Laarile üle Milton Friedmani auhinna.  
 Ansambel Terminaator esitles Tallinnas Eesti Raadio 1. stuudios 200 fänni ees oma uut plaati "Nagu esimene kord". Üritus kanti üle Raadio 2 saates "R2 LIVE".

19. mai 

 Eesti rahvastikuminister Paul-Eerik Rummo andis uudisteagentuurile Al-Jazīrah intervjuu Eesti kodakondsus- ja integratsioonipoliitika kohta.

20. mai 

 Ameerika Ühendriikides valiti New Orleansi linnapeaks tagasi Ray Nagin, kelle poolt andis hääle 52,4% valimas käinud kodanikest. Valimisosalus oli väga madal, umbes 38%.
 Iraagi parlament kiitis heaks uue valitsuskabineti, mille juht on Nūrī al-Mālikī.  
 Kreeka pealinnas Ateenas toimus 2006. aasta Eurovisiooni lauluvõistluse finaal. Võistluse võitis Soome laul "Hard Rock Hallelujah", mille esitas ansambel Lordi. 
 Leedus tabas liikluspolitsei 41-aastase autojuhi, kelle verest leiti 7,27 promilli alkoholi.  
 Eestis Tallinnas Tõnismäe pronkssõduri juures toimus Eesti Rahvusliku Liikumise korraldatud miiting.

21. mai 

 Montenegros toimus rahvahääletus iseseisvumise küsimuses. Ametlike tulemuste kohaselt toetas Montenegro iseseisvumist 55,5 protsenti hääletamas käinud inimestest. Referendumil osales 83,6 protsenti hääleõiguslikest elanikest.
 Sloveenias Celjes pühitseti sisse uus katoliiklik piiskopkond ja seati ametisse selle piiskop Anton Stres.
 Küprosel toimusid parlamendivalimised. Valimistel osales 89 protsenti hääleõiguslikest kodanikest. Võrdselt 18 kohta 59-kohalises parlamendis kogusid Töörahva Progressiivne Partei (AKEL) ja Demokraatlik Koalitsioon (DISY). President Tássos Papadópoulose Demokraatlik Partei (DIKO) sai 11 kohta.
 Venemaal Kamtšatka poolsaarel Petropavlovsk-Kamtšatskist Jelizovosse viival ringsõiduteel 25 sõitis umbes kell 1.30 kohaliku aja järgi tihedas udus purjus juhiga maastur otsa vastutulevale pukseeritavale kopterile. Kopteril tuli küljest ära šassii ning kopter paiskus ümber. Maasturi juht pääses marrastustega. 
 Eestis Tallinnas määriti umbes kell 1.30 Tõnismäel asuval pronkssõduril jalad valgeks ja nägu siniseks, nii et moodustusid Eesti lipu värvid. Umbes tunni pärast puhastasid Tänavapuhastuse AS töötajad monumendi värvist.  
 Varahommikul asus Eesti pealinnast Tallinnast Afganistani Helmandi provintsi poole teele Eesti jalaväerühm Estcoy-2.
 Tallinnas Tõnismäel asuva pronkssõduri juures algas kell 14.00 ühes venekeelses ajaveebis avaldatud üleskutsest ajendatud sanktsioneerimata kogunemine. Pronkssõduri juurde asetati lilli.

22. mai 

 Türgi Diyarbakıri provintsis sai maamiiniplahvatuses surma üks ja vigastada kaks Türgi sõdurit. Tõenäoliselt olid maamiini paigaldanud Kurdistani Tööpartei (PKK) võitlejad.
 Colombia lõunaosas Jamundi linna lähistel lasid sõdurid maha 10 narkokaubanduse vastases salaoperatsioonis osalenud politseinikku, pidades neid ekslikult narkokaupmeesteks. Surma sai ka 1 tsiviilisik.
 Eestis Tallinnas sodis tundmatu mees õhtul kella 22.30 ajal taas Tõnismäel asuvat pronkssõduri monumenti, võõbates viimase nägu heleda värviga.

23. mai 

 Egeuse mere kohal Karpathose saare lähistel põrkasid kokku Türgi ja Kreeka hävituslennukid F-16. Õnnetuses hukkus Kreeka lennuki piloot.
 Serbia ja Montenegro president Svetozar Marović teatas pärast Montenegro iseseisvusreferendumi lõplike tulemuste selgumist, et astub ametist tagasi.
 Iirimaa juhtiv telekommunikatsioonifirma Eircom Group nõustus Austraalia ettevõtte Babcock & Brown Capital Ltd. tehtud ülevõtmispakkumisega. Tehingu väärtuseks on 2,42 miljardit eurot.
 Iisraeli armee vahistas Rām Allāhi linnas läbi viidud operatsiooni käigus Palestiina islamiliikumise Ḩamās sõjalise tiiva juhi Ibrahim Hamadi, keda süüdistatakse enesetapurünnakute organiseerimises.
 Iisraeli peaminister Ehud Olmert alustas ametlikku visiiti Ameerika Ühendriikides, kohtudes Washingtonis USA presidendi George W. Bushiga.
 Mehhiko president Vicente Fox alustas 4-päevast ametlikku visiiti Ameerika Ühendriikides.
 Afganistanis Helmandi provintsi põhjaosas ründasid islamiliikumise Ţālibān liikmed politseikonvoid. 3 politseinikku sai surma ja 6 haavata.
 Afganistanis Uruzgāni provintsis toimus lahing riigi julgeolekujõudude ja islamiliikumise Ţālibān liikmete vahel. Tulevahetuses hukkus väidetavalt 4 sõdurit, 1 politseinik ja umbes 60 mässulist. USA armee teadetel oli hukkunud mässulisi vaid 24.
 Iraagi pealinnas Bagdadis toimunud kahes autopommi plahvatuses hukkus kokku 10 inimest.
 Kataris toimuval majanduskonverentsil kohtusid peale enam kui aastast vaheaega Jaapani välisminister Tarō Asō ja Hiina välisminister Li Zhaoxing. Jõuti kokkuleppele täiendavate kõneluste pidamiseks kahe riigi vahelise merepiiri muutmiseks.
 Tais asus taas oma kohuseid täitma peaminister Thaksin Shinawatra.
 Ida-Timoril puhkesid uued kokkupõrked endiste sõdurite ja riigi julgeolekujõudude vahel. Pealinna Dili lähistel toimunud tulevahetuses sai haavata vähemalt 2 inimest.
 Malis vallutasid relvastatud isikud, tõenäoliselt tuareegi mässulised, riigi kirdeosas Kidali linna lähistel 2 sõjaväebaasi.
 Eestisse saabus ametlikule visiidile Tšehhi president Václav Klaus koos abikaasaga.
 Eestit külastas Luksemburgi välisminister Jean Asselborn. Muuhulgas avaldas ta toetust Eesti-Vene piirilepingu ratifitseerimisele.

24. mai 

 Suurbritannia peamistes linnades korraldati politseioperatsioon võimalike terroristide tabamiseks. Manchesteris arreteeriti 7, Liverpooli lähistel 1 ja Londonis 1 kahtlusalune. 2 isikut vabastati peatselt peale arreteerimist.
 Prantsusmaa president Jacques Chirac alustas 4-päevast visiiti Lõuna-Ameerikas, mille raames ta külastab Brasiiliat ja Tšiilit.
 Rootsi suurima kindlustusfirma Skandia endine tegevjuht Lars-Eric Petersson mõisteti 2 aastaks vangi. Petersson maksis enne oma vallandamist 2003. aastal juhatuse nõusolekuta firma juhtivpersonalile 156 miljoni Rootsi krooni ulatuses preemiaid.
 Türgi pealinna İstanbuli Atatürki rahvusvahelise lennujaama kaubalendude terminalis puhkes tulekahju. Tõenäoliselt lühise põhjustatud põlengus sai kannatada 3 inimest.
 Vene Föderatsiooni kuuluvas Tšetšeeni Vabariigis ründasid relvastatud isikud Vedeno sõjaväebaasi. Rünnakus hukkus 4 ja sai vigastada 3 Vene sõdurit.
 Tšiilis mõisteti süüdistatuna 25 lapse seksuaalses ahistamises 20 aastaks vangi sektantliku kogukonna Colonia Dignidad endine juht, 84-aastane Paul Schäfer. 
 Ameerika Ühendriikides visiidil viibiv Iisraeli peaminister Ehud Olmert esines kõnega Ameerika Ühendriikide Kongressis, kus toonitas küll oma valmidust pidada palestiinlastega rahuläbirääkimisi, kuid seadis eeltingimuseks Iisraeli tunnustamise islamiliikumise Ḩamās poolt.
 Iraani pealinnas Teheranis toimusid ulatuslikud üliõpilaste meeleavaldused muudatuste vastu Teherani Ülikooli õppejõudude seas. Üliõpilaste kokkupõrgetes politseiga sai vigastada enam kui 40 politseinikku.
 Sri Lanka põhjaosas hukkus Tamili Tiigrite korraldatud 2 maamiini plahvatuses 3 sõdurit ja sai vigastada 1 politseinik.  
 Alžeerias astus ametist tagasi peaminister Ahmed Ouyahia. Uueks peaministriks nimetati Abdelaziz Belkhadem.
 Somaalia pealinnas Muqdishos puhkesid taas lahingud rivaalitsevate relvarühmituste vahel. Vähemalt 6 inimest sai tulevahetuses surma ja veel 6 vigastada.
 Eestis visiidil viibiv Tšehhi president Václav Klaus promoveeriti Tallinna Tehnikaülikooli audoktoriks.

25. mai 

 Paavst Benedictus XVI alustas neljapäevast visiiti Poolas.
 Venemaal Sotšis algas Euroopa Liidu ja Venemaa riigijuhtide tippkohtumine. Kohtumisel allkirjastatakse lepingud viisarežiimi lihtsustamiseks, arutatakse energiatarnete ja energiapoliitikaga seonduvaid küsimusi.
 Sloveenia valitsus tühistas oma otsusega kõik piirangud Euroopa Liidu liikmesriikide töölistele, võrdsustades nende õigused Sloveenia tööturul kohalike tööliste õigustega.
 Ukrainas kogunes esimesele istungile märtsis 2006 valitud parlamendi koosseis. 
 Ameerika Ühendriikides mõistis Houstoni kohus pankrotistunud firma Enron endised juhid Kenneth Lay ja Jeffrey Skillingi süüdi ulatuslikes finantspettustes.
 Palestiina president Maḩmūd ‘Abbās teatas, et kui islamiliikumine Ḩamās ei nõustu 10 päeva kestel Iisraeli ja Palestiina riigi kooseksisteerimisega, korraldab ta küsimuses rahvahääletuse. Ḩamāsi juhid teatasid, et on rahvahääletusega nõus.
 India peaminister Manmohan Singh lõpetas kahepäevased kõnelused Jammu ja Kashmiri osariigi poliitikutega, mille käigus töötati välja plaan rahu tagamiseks regioonis. Islamistlike separatistide esindajad boikoteerisid läbirääkimisi.
 Iraani asepresident Parviz Dawoudi alustas kahepäevast visiiti Pakistanis, et arutada kahe riigi kaubandussuhteid ja Iraani tuumaprogrammi küsimust.
 Ida-Timorile saabus 150 Austraalia eriüksuslast, et võtta oma kaitse alla pealinna Dili lennujaam ning ohjeldada kolmandat päeva kestvaid kokkupõrkeid endiste sõdurite ja julgeolekuüksuste vahel.
 Benini Porga linnas Burkina Faso piiri lähistel plahvatas kütuseveok. Õnnetuses hukkus 23 inimest, veel 12 suri haiglas vigastustesse.
 Internetiotsingufirma Yahoo! ja internetioksjonifirma eBay avalikustasid kokkuleppe, mille kohaselt Yahoo omandas ainuõiguse reklaami müügile eBay lehekülgedel. Vastutasuks saavad Yahoo kliendid edaspidi tasuda teenuste eest internetipõhise maksesüsteemi PayPal kaudu, mis kuulub eBay'le.
 Eestis viibis ametlikul visiidil Serbia ja Montenegro välisminister Vuk Drašković. Ta kohtus peaminister Andrus Ansipi ja välisminister Urmas Paetiga ning vastas pressikonverentsil ajakirjanike küsimustele.
 Eesti president Arnold Rüütel esines konverentsil "Jätkusuutlik Eesti" ettepanekuga luua spetsiaalne tagatisfond lastele võrdsete arenguvõimaluste tagamiseks.

26. mai 

 ÜRO peasekretär Kofi Annan kutsus Myanmari sõjaväehunta juhti Thanh Shwe'd üles vabastama koduarestist opositsioonijuhti Aung San Suu Kyid.
 Suurbritannia peaminister Tony Blair esines Georgetowni Ülikoolis peetud kõnes üleskutsega ÜRO haldusreformi läbiviimiseks, millega laiendataks organisatsiooni peasekretäri volitusi.
 Saksamaal Berliinis avas liidukantsler Angela Merkel ametlikult linna uue keskraudteejaama, mis on suurim kogu Euroopas. Liikluseks avatakse raudteejaam 28. mail. 
 Luksemburgi terasefirma Arcelor avalikustas, et ostab enamusosaluse Venemaa terasekontsernis Severstal, makstes selle eest 13 miljardit eurot. Tehing muudab Arcelori maailma suurimaks terasetootjaks ja võimaldab blokeerida India omanikule kuuluva Hollandi terasetööstuse Mittal poolt Arcelorile tehtud ülevõtmispakkumise.
 Venemaal mõisteti eluks ajaks vangi 25-aastane Nurpaši Kulajev, väidetavalt ainus elusolev inimene, kes osales 1. septembril 2004 rünnakus Beslani koolile Põhja-Osseetias (Beslani pantvangikriis).
 Ameerika Ühendriikide Kongressi Senat kinnitas erukindral Michael Haydeni Luure Keskagentuuri (CIA) direktoriks.
 Venezuela president Hugo Chávez osales kaubandusläbirääkimistel Boliivias ja allkirjastas Boliivia presidendi Evo Moralesega koostöökokkulepped maavarade kaevandamise, nafta- ja väetisetööstuse valdkondades.
 Iraagi pealinnas Bagdadis tapeti riigi tennisemeeskonna treener ja kaks mängijat. Tunnistajate sõnul võis tapmise põhjuseks olla asjaolu, et kõik ohvrid kandsid lühikesi pükse.
 Iraagi pealinna Bagdadi kolmel turul plahvatasid pommid. Kokku hukkus plahvatustes 13 ja sai vigastada vähemalt 60 inimest.
 Nepalis lõppes esimene läbirääkimiste voor valitsuse ja maoistlike mässuliste esindajate vahel, kus jõuti kokkuleppele rahuprotsessi jätkamise osas ja vajaduses töötada välja käitumisreeglid mõlema poole jaoks.
 Komooridel vannutati ametisse riigi uus president Ahmed Abdallah Mohamed Sambi.

27. mai 

 Paavst Benedictus XVI külastas oma Poola visiidi raames paavst Johannes Paulus II sünnilinna Wadowicet ja palvetas seal koos linnaelanikega oma eelkäija pühakuks kuulutamise eest.
 Hispaania politsei leidis Granada linna lähistel puuvilju vedavast veoautost 2100 kilogrammi marihuaanat. Viis autos olnud inimest võeti vahi alla. 
 Myanmari võimud teatasid opositsioonijuhi Aung San Suu Kyi koduaresti pikendamisest 1 aasta võrra.
 Indoneesias Jaava saarel toimus 6,2-magnituudine maavärin, mis hävitas mitmed elamurajoonid saare lõunarannikul asuva Yogyakarta linna ümbruses. Hukkus vähemalt 5800 ja sai vigastada umbes 20 000 inimest. Üle 200 000 inimese põgenes katastroofipiirkonnast.
 Ameerika Ühendriikide valitsus otsustas eraldada maavärinas kannatada saanud Indoneesiale hädaolukorra leevendamiseks 2,5 miljonit USA dollarit rahalist toetust.
 Ida-Timori pealinnas Dilis puhkes uus vägivallalaine. Relvastatud isikud marssisid läbi linna, süüdates maju ja autosid. Toimusid kokkupõrked mässajate ja Austraalia sõdurite vahel. ÜRO teatas 390 töötaja evakueerimisest Ida-Timorilt.
 Eestis Jõgeval lõppes piduliku rivistusega kolm nädalat kestnud kaitseväe suurõppus "Kevadtorm 2006".
 Eestis Tallinnas toimus Tõnismäel asuva pronkssõduri juures kell 11 rahumeelne kogunemine, kus osales umbes 300 vene keelt kõnelevat inimest. Politsei hoidis ära võimalikud provokatsioonid, takistades muuhulgas 20-liikmelisel Eesti lippudega varustatud ja joobetunnustega eestlaste salgal juurdepääsu monumendile.

28. mai 

 Paavst Benedictus XVI lõpetas oma Poola-visiidi piduliku missaga Krakówis, millest võttis osa 900 000 inimest, ja külaskäiguga endisse Auschwitz-Birkenau koonduslaagrisse.
 Itaalia 1200 linnas algasid kahepäevased kohalike omavalitsuste valimised.
 Colombias toimusid presidendivalimised. 62,2 protsendi häältega valiti teiseks ametiajaks tagasi ametisolev president Álvaro Uribe Vélez. Vasakpoolne senaator Carlos Gaviria saavutas 22 protsendi valijate toetuse. Valimistel osales 45,1 protsenti hääleõiguslikest kodanikest.
 Liibanonist tulistati rakettidega Iisraeli sõjaväebaasi Ẕefati linna lähistel. Iisraeli armee korraldas mõne tunni pärast õhurünnaku relvarühmituse Palestiina Vabastamise Rahvarinne baasidele Liibanoni idaosas ja pealinna Beiruti lähistel. 
 Iraagis Al-Başrah' linna lähistel Gizayzas hukkus teeäärse pommi plahvatuses kaks ja sai vigastada veel kaks Suurbritannia sõdurit.
 Koomas viibiv endine Iisraeli peaminister Ariel Sharon viidi Jeruusalemma haiglast üle Tel Avivi hooldushaiglasse.
 Iisraeli välisminister Tzipi Livni alustas kahepäevast visiiti Türgis.
 Sri Lanka loodeosas Wilpattu rahvuspargis sõitis siseturistide maastur Tamili Tiigrite paigaldatud maamiini otsa. Seitse turisti hukkus.
 Cannes'i filmifestivalil võitis Kuldse Palmioksa Suurbritannia režissööri Ken Loachi film Iiri vabadusvõitlusest "The Wind That Shakes the Barley". Pedro Almodóvari filmi "Volver" kõik naisnäitlejad eesotsas Penélope Cruziga pälvisid kollektiivselt parima naispeaosatäitja auhinna ja Almodóvar preemia parima stsenaariumi eest. Parima meespeaosatäitja auhind anti kollektiivselt prantsuse-araabia režissööri Rachid Boucharebi filmi "Days of Glory" peaosalistele.

29. mai 

 Euroopa Liidu 24 liikmesriigi ministrid kiitsid heaks Euroopa Komisjoni teenuste direktiivi uue versiooni, mis peaks saama aluseks Euroopa teenuste turu avamisele. Ainsa riigina hääletas eelnõu vastu Leedu.
 Rootsi kuningas Carl XVI Gustaf koos kuninganna Silviaga alustas president Ahmet Necdet Sezeri kutsel viiepäevast visiiti Türgis.
 Prantsusmaal Toulouse'i linna lähistel Airbusi tehases plahvatas lennukitiibade vormimiseks kasutatav hüdrauliline press. Viis inimest sai vigastada ja hävis suur osa pressitsehhi hoonest.
 Itaalias lõppesid kahepäevased kohalike omavalitsuste valimised. Edu saatis peaminister Romano Prodi vasaktsentristlikku koalitsiooni L'Unione, mis kindlustas oma võimu nii Roomas, Torinos kui ka Napolis. Endise peaministri Silvio Berlusconi paremtsentristlik blokk võitis suurtest linnadest valimised vaid Milanos.
 Sloveenia peaminister Janez Jansa alustas kolmepäevast ametlikku visiiti Venemaal, mille raames toimuvad kohtumised president Vladimir Putini ja peaminister Mihhail Fradkoviga.
 Serbia pealinna Belgradi lähistel Baricis toimus plahvatus Prva Iskra keemiatehases. Neli inimest sai surma ja veel kolm vigastada.
 Afganistani pealinnas Kabulis põhjustas Ameerika Ühendriikide armee konvoi 7 surmaga lõppenud liiklusõnnetuse. Pärast õnnetust puhkesid rahvarahutused ja USA saatkonna juures toimus tulevahetus.
 Ameerika Ühendriikide armee korraldas Afganistani Helmandi provintsis õhurünnaku mošeele, kuhu olid nõupidamisele kogunenud islamiliikumise Ţālibān liikmed. Rünnakus hukkus 50 Ţālibāni võitlejat.
 Iraagis Ba'qubah' linnas plahvatas tööliste buss. Bussi 44 reisijast sai surma 11.
 Iraagi pealinnas Bagdadis said teeäärse pommi plahvatuses surma Ameerika Ühendriikide 4. jalaväediviisi patrulliga kaasas olnud telekanali CBS brittidest ajakirjanikud Paul Douglas ja James Brolan. Korrespondent Kimberly Dozier sai raskelt vigastada. Lisaks hukkusid rünnakus veel USA ohvitser ja iraaklasest tõlk.
 Keenias jõustus avalikes kohtades suitsetamise keeld.
 Eestisse saabus visiidile Euroopa Parlamendi esimees Josep Borell Fontelles, kohtudes Tallinnas välisminister Urmas Paetiga.
 Eestis avaldasid ühinevad erakonnad Res Publica ja Isamaaliit uue erakonna programmi, milles pööratakse erilist tähelepanu lastele, peredele, haridusele ning teadus- ja arendustegevusele.
 Eestis Tallinnas ründasid kurjategijad telekommunikatsioonifirma STV presidenti ja omanikku Vjatšeslav Rabotševi. Rabotševi peksti raudkangidega, tal purustati jalaluu ning tekitati raske kolju- ja ajutrauma.

30. mai 

 Euroopa Kohus peatas Euroopa Komisjoni, Euroopa Liidu liikmesriikide ja Ameerika Ühendriikide valitsuse vahel sõlmitud kokkuleppe, mille kohaselt kohustusid Euroopa lennufirmad edastama USA lendude reisijate isikuandmed USA julgeolekuorganitele. Euroopa Parlamendi nõudel asja arutanud Euroopa Kohus ei pidanud Ameerika Ühendriikide andmekaitset piisavaks. 
 Suurbritannia telekommunikatsioonifirma Vodafone avalikustas, et tema 2005. aasta kahjum ulatus 14,9 miljardi Suurbritannia naelani. Tegu on suurima kahjumiga Suurbritannia firmade ajaloos.
 Kreeka pealinnas Ateenas üritati autopommi abil mõrvata riigi kultuuriministrit Giorgos Voulgarakist. Ministri maja juures toimunud plahvatuses keegi vigastada ei saanud.
 Ameerika Ühendriikides astus tagasi rahandusminister John Snow. Tema järeltulijaks nimetati Henry M. Paulson, Jr.
 Tšiili õpilasrahutused: riigi pealinnas Santiagos toimusid kokkupõrked politseinike ja haridusreforme nõudvate keskkooli õpilastest meeleavaldajate vahel. 500 000 õpilast katkestasid õppetöö ja tulid tänavatele, et nõuda uut õppekava, tasuta bussisõitu ja eksamitasude kaotamist. Politsei arreteeris 600 demonstranti.
 Lõuna-Korea pankrotistunud suurettevõtte Daewoo asutaja Kim Woo-choong mõisteti kümneks aastaks vangi süüdistatuna mitmetes finantspettustes. Ühtlasi kohustati teda tagastama 22 miljardi USA dollari väärtuses firmast kõrvaldatud raha.
 Põhja-Korea välisminister Paek Nam-sun alustas ametlikku visiiti Hiina Rahvavabariigis.
 Iraagi pealinnas Bagdadis rünnati lõhkeainega täidetud autoga siseministeeriumi hoonet. Surma sai vähemalt üks inimene.
 Ida-Timori pealinnas Dilis puhkesid vaatamata 1300-mehelise rahvusvahelise väekontingendi kohalolekule uued tänavarahutused. Rüüstati poode ja peaprokuröri bürood, süüdati mitmed munitsipaalhooned. President Xanana Gusmão kuulutas 30 päevaks välja erakorralise seisukorra ning viis armee ja politsei enda otsealluvusse.
 Eestis ametlikul visiidil viibinud Euroopa Parlamendi esimees Josep Borell Fontelles pidas Riigikogus kõne, milles avaldas toetust Eesti liitumisele eurotsooniga 2008. aastal.

31. mai 

 Leedus teatas korruptsiooniskandaali sattunud Tööpartei valitsuskoalitsioonist lahkumisest. Tööpartei lahkumise järel astus ka peaminister Algirdas Brazauskas koos valitsusega tagasi.
 Ameerika Ühendriigid avaldasid valmisolekut alustada Iraaniga tuumaprogrammi osas läbirääkimisi kui Iraan loobub uraani rikastamisest.
 Lõuna-Koreas toimusid kohalike omavalitsuste valimised.
 Vietnami ja Ameerika Ühendriikide esindajad allkirjastasid Ho Chi Minh Citys kahepoolse kaubandusleppe, mis kaotab impordipiirangud valdavale osale USA kaupadest. Leping on oluliseks sammuks Vietnami liitumisel Maailma Kaubandusorganisatsiooniga.
 Iraagi peaminister Nūrī al-Mālikī kuulutas Al-Başrah' linnas välja 30-päevase erakorralise seisukorra, et ohjeldada eri rühmituste vahelisi kokkupõrkeid ja vägivalda.
 Afganistanis Kalāti linna lähistel tapeti granaadirünnakuga Zābuli provintsi kõrge politseiametnik Ghulam Rashoul.
 Lõuna-Aafrika Vabariigis Kaplinnas kogunesid 650 poliitikut ja majandustegelast 39 riigist Maailma Majandusfoorumi Aafrika regiooni 16. kohtumisele.
 Eesti valitsus kiitis erakorralisel istungil heaks riigi eelarvestrateegia aastateks 2007–2010 mahus 335 miljardit Eesti krooni.
 Eestis Tallinnas Kumu Kunstimuuseumis algas Euroopa Nõukogu Parlamentaarse Assamblee konverents, mis leiab esimest korda aset endise Nõukogude Liidu territooriumil.
 Venekeelsete valijate huve esindav Eesti Konstitutsioonipartei edastas Venemaa Riigiduuma aseesimehe Oleg Morozovi vahendusel Euroopa Nõukogu Parlamentaarse Assamblee esimehele Rene van der Lindenile pöördumise palvega anda hinnang Tallinnas Tõnismäel paikneva pronkssõduri ümber toimuvatele poliitilistele sündmustele.

 2006-05